Miriam Catrin Lennon-Jones    1901427
Adfyfyrio ar fy nefnydd o’r Gymraeg yn ystod fy mhrofiad addysgu proffesiynol

Fel myfyrwraig sydd wedi astudio Cymraeg Safon Uwch, mae gen i’r fantais o fod wedi cael dwy flynedd o feistroli, cywiro a pherffeithio safon fy Nghymraeg. Heb os, mae hyn wedi bod o fudd enfawr i mi tra’n cwblhau fy aseiniadau, cwblhau gwaith y gwersi gloywi iaith a hefyd tra yn cwblhau fy nghynlluniau gwersi ayyb. Yn ystod fy mhrofiad addysgu proffesiynol, cefais nifer o dargedau i weithio arnynt o ran fy addysgu pethau fel fy mod angen sicrhau cynnal diweddglo yn fy ngwersi. Mae’n rhaid i mi gyfaddef ni chefais lawer o dargedau iaith gan fy nhiwtor yn yr ysgol. Rydw i wastad yn gwneud yn siwr fy mod yn cywiro fy ngwaith ysgrifenedig, ac yn ceisio defnyddio Cymraeg llafar cywir. 
	Yn ystod fy mhrofiad yn yr ysgol, daeth rhai pethau yn amlwg i mi fel pethau yr oeddwn angen eu gwella. I ddechrau; gan fy mod wedi fy lleoli mewn dosbarth meithrin, nid oedd y Gymraeg yn gryf iawn gan y plant, ac felly roedd angen i mi gymryd bob cyfle posibl i ymarfer a datblygu eu sgiliau Cymraeg. Un problem a gododd  tra yn ceisio cyflawni hyn oedd y gwahaniaeth yn fy nhafodiaith i o’i gymharu â’r disgyblion. Daeth i’r amlwg yn fuan iawn fy mod angen gwneud newidiadau bychain i fy iaith lafar er mwyn sicrhau dealltwriaeth gwell i’r disgyblion. Mae nifer o enghreifftiau yn cynnwys- tyrd/dere, sydyn/gloi, tu allan/tu fas a llawer mwy. Credaf fy mod wedi addasu yn gyflym iawn. Roedd y gwahanaieth yn ymateb y plat pan roeddwn yn ceisio newid ychydig ar fy iaith yn gwneud gwahaniaeth mawr. Roedd hyn yn agoriad llygaid, ac yn wers i mi cymaint y mae tafodiaith yn gallu cael effaith. Yn enwedig pan mae’r plant yn ifanc (3-4oed) ac yn dod o gartrefi ble nad Cymraeg yw’r iaith gyntaf. 
	Wrth geisio sicrhau dealltwriaeth gyflawn i’r disgyblion, roeddwn yn dueddol o droi i’r Saesneg ar adegau ble roeddwn yn ei gweld yn anodd i gael yr hyn yr oeddwn yn geisio ei ddweud wrth y disgyblion drosodd yn gywir.  Mae’n rhaid i mi gyfaddef nad oedd yn hawdd ar y dechrau i sicrhau fod y disgyblion yn fy neall.  Rydw i wedi dod i’r canlyniad fy mod yn siarad yn sydyn a bod fy acen ogleddol yn llawer cryfach na’r hyn roeddwn wedi ei dybio.  Mae’n rhaid i mi gymryd hyn i ystyriaeth yn y dyfodol, gan sicrhau fy mod yn siarad yn glir ac yn newid rhai geiriau er mwyn gweddu at yr ardal rydw i wedi fy lleoli ynddi. Mae wedi bod yn brofiad gwych addysgu plant o ardal wahanol i’r hyn rydw i wedi arfer, ac mae’n gyfle euraidd i ddysgu hyd yn oed mwy o eiriau a dywediadau Cymreig sydd ddim yn cael eu defnyddio yn y gogledd. 
	Yn ystod fy mhrofiad addysgu proffesiynol, fe wnes i gynnal nifer o sesiynau ble roedwn yn canolbwyntio ar lythrennedd a datblygu Cymraeg y disgyblion. Roedd yr ymateb yr oeddwn yn gael i’r sesiynau yma gan y disgyblion a’r athrawes ddosbarth yn hynod gandarhnäol. Roedd gweld y disgyblion yn datblygu geirfa Cymraeg newydd o fewn y sesiwn yn chwa o awyr iach. Yn ogystal, roedd y disgyblion yn datblygu geirfa newydd ac yn addasu i fy nhafodiaith i yn ogystal. Erbyn diwedd fy nghyfnod yn yr ysgol, roeddwn yn teimlo bod y disgyblion yn fy neall i yn llawer gwell o’i gymharu â dechrau’r cyfnod. 
	Er mwyn parhau i ddatblygu fy sgiliau yn y Gymraeg, mae angen i mi barhau i ddarllen yn y Gymraeg, ac edrych yn ôl ar y gwaith rydw i wedi ei gwblhau ar reolau treiglo ac ati o’r gwersi gloywi iaith, a dwyn i gof wahanol reolau. 

